फ्रेन्चाइज फुटबलको टिम घोषणा
यामाहा मोटरसाइकल, भाटभटेनी सुपरमार्केट्स, आईएमई र लक्ष्मी ग्रुप्सदेखि केही वित्तीय, इन्सुरेन्स र शैक्षिक संस्था नेपाली फुटबलसँग सिधा जोडिएका छन् । यसका लागि राम्रो कारण बनेको छ, नेपाल सुपर लिग (एनएसएल) । अर्थात फ्रेन्चाइज लिग फुटबल । अनि यसको आयोजक संस्था रहेको नेपाल स्पोर्ट्स एन्ड इभेन्ट्स म्यानेजमेन्ट संस्थाको सिधा सम्बन्ध रहेको छ, चौधरी ग्रुपसँग ।
काठमाडौँ — यामाहा मोटरसाइकल, भाटभटेनी सुपरमार्केट्स, आईएमई र लक्ष्मी ग्रुप्सदेखि केही वित्तीय, इन्सुरेन्स र शैक्षिक संस्था नेपाली फुटबलसँग सिधा जोडिएका छन् । यसका लागि राम्रो कारण बनेको छ, नेपाल सुपर लिग (एनएसएल) । अर्थात फ्रेन्चाइज लिग फुटबल । अनि यसको आयोजक संस्था रहेको नेपाल स्पोर्ट्स एन्ड इभेन्ट्स म्यानेजमेन्ट संस्थाको सिधा सम्बन्ध रहेको छ, चौधरी ग्रुपसँग ।अब धनगढीमा फ्रेन्चाइज क्रिकेट लिग सुरु गरेर यसको सोच नेपालमा स्थापित गराउने सुवास शाहीसँग फुटबल टिम पनि हुनेछ । कुल सात टिम सम्मिलित एनएसएलको पहिलो संस्करण वैशाख ११ देखि २५ सम्म दशरथ रंगशालामा हुनेछ र यसमा सहभागी हुने टिमको संख्या रहेको छ, सात । यिनै सात फ्रान्चाइज टिमको घोषणा आइतबार गरिएको छ ।यी टिम रहेका छन्, विराटनगर सिटी एफसी, काठमाडौं रेजर्स, ललिलपुर सिटी एफसी, एफसी चितवन, पोखरा थन्डर्स, बुटवल–लुम्बिनी एफसी र धनगढी एफसी । विराटनगर सिटी एफसीका लागि त्यसै नाममा एउटा कम्पनी नै स्थापना गरिएको छ । यामाहा नेपालले काठमाडौं रेजर्समा, भाटभटेनीले ललितपुरमा, आईएमईले चितवनमा, लक्ष्मी ग्रुप्सले पोखरामा र इभेन्ट्स कोर्टले बुटवल–लुम्बिनीमा लगानी गरेको छ ।सुवासले भने धनगढी टिम किनेका छन् । सुदूरपश्चिमको शैक्षिक क्षेत्रमा उनको लगानी छ । सातै टिमका मालिक र व्यवस्थापकले फ्रेन्चाइजको नाम घोषणा गर्ने अवसरमा नेपाली फुटबलमा लगानी गर्ने अवसर पाएमा खुसी व्यक्त गरे । सबैको एउटै भनाइ थियो, अब गैर व्यवसायिक रहेको नेपाली फुटबल व्यवसायिक हुनेछ । व्यवसायिक खेलाडी मात्र हुने छैनन्, टिम पनि हुनेछन् ।अखिल नेपाल फुटबल संघ (एन्फा) ले यस फ्रेन्चाइज लिगसँगै पुरातन सहिद स्मारक लिगलाई पनि समानान्तर अगाडि बढाउने छ । दोस्रो संस्कणदेखि प्रतियोगिता ‘होम एन्ड अबे’ का आधार समेत हुनेछ । कार्यक्रमका अवसरमा एन्फा अध्यक्ष कर्माछिरिङ शेर्पाले एनएसएलको आयोजनाले नेपाली फुटबल छलाङ मार्न सफल हुने दाबी पनि गरे ।कान्तिपुरसँगको कुरामानीमा उनले भने, ‘यसअघि नेपाली फुटबल एक प्रकारले चन्दा र सहयोगमा चल्दै आएको थियो । फ्रेन्चाइज फुटबलको आयोजनाले यो व्यवासयिक हुनेछ । अब नेपाली फुटबलमा पनि लगानी हुनेछ र यसको पनि सेयर बिक्री हुनेछ । खेलाडीले राम्रो पारिश्रमिक मात्र पाउने छैनन्, टिम आफैले पनि कमाउन थाल्नेछन् ।’